Туризмът = на икономика, околна среда, култура

Уважаеми дами и господа,                    
Ваши превъзходителства, 
Уважаеми господа министри,
Уважаеми дами и господа, темата, по която имам удоволствието да
говоря пред вас, е истинско предизвикателство, тъй като по неоспорим
начин обединява трите принципа на устойчивото развитие, което
съвременната цивилизация полага усилия да постигне през последното
десетилетие. А туризмът като една от най-бързо развиващи се световни
индустрии безспорно съчетава (или може би е по-точно да кажа "би
трябвало да съчетава") тези принципи - икономическо развитие,
съобразено с устойчиво използване на природните ресурси, с развитие на
културата и опазване на културното и природно наследство.

Ако погледнем просто безпристрастните цифри на статистическите данни
- ДА! - туризмът е еквивалент на икономически растеж, "запазена
марка" на икономическото развитие. От не особено широко мащабна
дейност, днес туризмът е вече не само световна индустрия; той се превърна
в едновременно следствие и решаващ фактор за качеството на живота
в съвременното общество. В световен мащаб той вече е експортен бранш
№ 1 на националните икономики и аз искам да подчертая, че България -
където международният туризъм представлява около 16% от националния
износ на стоки и услуги - не прави изключение в това отношение.

По официални статистически данни приходите през 2001 г. от
международен туризъм в България са нараснали с 11.8% в сравнение с
2000 г. и представляват 8.9 % от брутния вътрешен продукт, а
сънародниците ни през 2001 г. са отделили от собствените си бюджети за
пътувания в чужбина с 5.7% повече, отколкото през 2000 г. Туризмът като
цяло - международен и вътрешен - има почти 13% дял от брутния
вътрешен продукт и въпреки трагичните събития от 11 септември и
последвалата световна криза в бранша, туризмът в България през 2001 и
2002 година отбелязва истински бум като потокът от чуждестранни
туристи се увеличава с повече от 17%, а приходите от него нарастват с
12%.
България е част от този процес на глобален икономически растеж и
развитие, следствие и белег на което е развитието на туризма в частност -
за това работим всички! Но Министерството на околната среда и водите не
може да не контролира последствията , които се очакват за околната среда

от този процес и на някои от механизмите за смекчаване или избягване на тези последствия.
Цифрите, на които се позовах по-горе показват определен икономически растеж в България, а ние сме само в началото и с присъединяването ни към европейските и евро-атлантическите структури този растеж ще продължи с още по-динамични темпове! На тази "обнадеждаваща" от икономическа гледна точка картина, обаче, разумът повелява да противопоставим неблагоприятните въздействия, ако искаме да гарантираме качество на живот на бъдещите поколения, което определено няма само икономически измерения.
Последствията за околната среда, които обикновено се свързват с икономическия растеж и с развитието на туризма в частност са:
· увеличаване на емисиите от въглероден двуокис, предимно от разрастване на транспортния сектор;
· неустойчива консумация на енергия (особено от страна на транспортния сектор);
· значително увеличение на отпадъчния поток;
· нов подход към земеползването, отнемане на обработваеми земи и залесени територии в полза на изграждане на адекватна на икономическия растеж транспортна и градоустройствена инфраструктура, което от своя страна води до увреждане на природата и нарушаване на биоразнообразието;
· и накрая, но не на последно място - нарушаване на озоновия строй и глобално изменение на климата.
При тази равносметка не трябва нито за секунда да забравяме, че едно от най-големите богатства, с които България влиза в Европейския съюз, е неповторимата, уникална природа и изключителното биоразнообразие на страната ни. Ще ги запазим ли или ще ги принесем в жертва на икономическото развитие, което неизбежно ще последва присъединяването ни към Европейския съюз. Считам, че България навреме си задава този въпрос и търси адекватните отговори! И тези отговори са залегнали в едни от основните приоритети на правителството:

- по-нататъшно интегриране на политиката за околна среда в секторните икономически политики в това число туризма);
- опазване и поддържане на богатото биологично разнообразие на

страната и развитие на екотуризма.
Министерството на околната среда и водите има ясно изразена позиция, формулирана стратегия и програма за действие в тази насока, която се реализира с активното участие на представителите на бизнеса, неправителствените организации, академичните среди, на цялата общественост. А именно, да превърнем туризма от еквивалент на икономическия ръст, от логично следствие на уникалното ни природно

богатство, в устойчив отрасъл, който интегрира в себе си съображенията за опазване на околната среда - това е една от целите на българското правителство и с политиката и приоритетите си считам, че ясно отправяме това послание. Принципите на тази политика включват превантивната дейност, замърсителят плаща, интеграция на политиката за околна среда в другите секторни политики и като цяло - принципите на устойчиво развитие.

За никого от присъстващите в тази зала вече не е тайна, че страната ни има изключителни природни дадености, които са отлично съхранени и могат да съставят сърцевината на атрактивни туристически продукти. Около 5% от територията на страната ни е "под защита" - 3 национални и 9 природни парка, множество резервати и природни забележителности. Освен това България е една от най-богатите страни в Европа по отношение на разнообразието на растителни и животински видове. Списъка на ЮНЕСКО, като обекти на природно наследство със световно значение, са включени Национален парк Пирин и биосферен резерват "Сребърна". Маркирани са планински пътеки с дължина 3700 км и "екопътеки" - трасета с непристъпни и живописни планински и полупланински територии с изградени съоръжения за обезпечаване сигурността на туристите. Над една трета от територията на страната е заета от средновисоки и високи планини с изключително разнообразен релеф и климатични дадености.

Известни са над 550 находища с 1600 минерални извора. Функционират повече от 50 балнеокурорта, а не мога да не спомена и уникалните райони за климатолечение, като района на Сандански или Влас например.

Когато споменем "туризъм в България", обаче, не само природните красоти на страната ни изникват в съзнанието. Не по-малко атрактивно е културно-историческото ни наследство У нас са регистрирани над 40000 паметници на културата от различни исторически епохи, обявени са 36 културни резервата, има над 300 музеи и галерии, а 7 исторически паметници са в списъка на ЮНЕСКО за световното културно наследство. Не мога да пропусна да спомена паметниците на древно-тракийското наследство като великолепните тракийски гробници с изключително ценни находки; или 160-те източно-православни манастира, разположени в уникална природна среда. И - естествено - към този атрактивен списък или не може да не се добави съхранените селищно-архитектурна среда, фолклор, обичаи и занаяти, незабравимата  традиционната  кухня  и  прословутото  българско гостоприемство. Уникалната атмосфера на българското село може да се почувства в Жеравна, Долен, Момчиловци, Боженци, Арбанаси и множество други, където се предлагат продукти от природосъобразно селскостопанско производство, може да се вкусят типични български вина и да се дегустират тайните на българската кухня. Там местните занаяти, семейните или религиозни празници, на които туристът може да стане щастлив неволен свидетел, са друга незабравима атракция.

Самата аз съм запален турист и за природните и културни богатства на България мога да говоря дълго време. Но бих искала да спра вашето внимание по-скоро на това какво правим, за да превърнем природното ни богатство от туристическа атракция в стимул за устойчиво развитие на родния туризъм, за да съчетаем в едно икономика, околна среда и културно развитие и да го наречем "туризъм" или добил популярност сред обществеността като "екотуризъм". Той е безспорно инструментът, който съчетава в себе си тези три "стълба" на устойчивото развитие. В правителствената програма екотуризмът е изведен като приоритетно направление за икономиката на страната. За нас той е с голям потенциал за бъдещо развитие - със своята специфика екотуризмът съчетава възможностите за повишаване стандарта на живот и икономически просперитет на местното население с грижата за опазване на природата в района, където то живее. Това е модел за туристически бизнес, който превръща в най-ревностни пазители на природата тези, които извличат икономическа изгода от нея. В тази връзка :

· Много от международните проекти, които се осъществяват в рамките на международното сътрудничество на Министерството на околната среда и водите, включват съществени елементи на развитието на екотуризма в страната. Още със създаването на Националната стратегия за опазване на биологичното разнообразие през 1994 г. развитието на екотуризма, основаващ се на природните забележителности, е обоснован като един от приоритетите в политиката на България. Като конкретизация на тази стратегия могат да се посочат Проекта "ПРЕСТ", финансиран от Британското правителство за развитие на устойчив туризъм в района на Пирин, Проектите на Швейцарското правителство в областта на природозащитата и на регионалното развитие, осъществявани в районите на Национален парк “Централен Балкан”, в природен парк “Странджа” и във влажните зони по Черноморието.

Националният фонд за опазване на околната среда финансира редица конкретни проекти, свързани с развитието на туризма в природни забележителности, като например подобряване на условията за посетителите на пещера “Магурата”.

Приоритенти области за финансиране са: 

· Развити на система от информационни центрове

· Развитие на туристическата инфраструктура – паркинги, пътеки, организиране на маршрутни таксита и др.;

· Насърчаване и развитие на показни работилници за занаяти, създаване на сувенири, предлагане на местни сладкарски изделия и др.

· Създаване на възможности за посещение на природни и културни обекти от инвалиди, слепи, глухонеми и от домове за деца без родители и много други.;

Основен компонент на съвместния Проект за опазване на биологичното разнообразие и икономически растеж, финансирани от Американската агенция за международно розвитие и Министерство на околната среда и водите, е създаването на Модел на развитието на екотуризма, основаващ се на защитените територии в България. Той създава и базата за оформянето на цялостната политика и подход за ПАРТНЬОРСТВО между държавните институции, частния бизнес и местните общности в името на бъдещото устойчиво развитие на природните райони.

В сътрудничество с Министерството на икономиката, Министерството на околната среда и иводите и неговите Дирекции на Националните паркове “Рила” и “Централен Балкан” реализират пилотни проекти в два района на страната – в общини Самоков и Карлово, с център Калфоер.

Развитието на предприемачеството в областта на екотуризма се разглежда като осъществима дейност за икономически растеж. То предоставя три непосредствени ползи, съответстващи на националните цели за развитие.

1. Насочено е към селските райони, където съществува остра потребност от повишаване на доходите и ускоряване на икономическото развитие.

2. Подсилва и прилага принципите на децентрализацията и елементите на местно самоупровление – като подпомага и двете, като утвърждава принципите на гражданското общество и участието на обществеността.

3. Идентифицира и се основава на конкурентите  преимущества на регионално и европейско ниво – като допринася за утвърждаване имиджа на България на атрактивна туристическа дестинация с уникална природа и културно наследство.

Ето защо усилията на МОСВ са насочени към мотивиране на стратегически инвеститори в областта на екотуризма и формиране на специализирани фондове за капитализиране на тези инвестиции. За реализацията на този приоритет е необходимо максимално да се използват както националните инвестиционни възможности, така и пред-присъединителните фондове на Европейския съюз ФАР и ИСПА.
Намирането на баланса между опазването на околната среда от една страна и туризма от друга, би трябвало за бъде цел на мениджърите по ресурсите, ръководители на общини и туроператори, да бъде в основата на изграждане на националната политика за развитие на туристическата индустрия.

В заключение искам да отбележа, че с въвеждане на европейското законодателство във всички области на националната икономика и най-вече с изграждане на механизми за прилагането му, България вече е поела пътя на устойчивото развитие, а това е гаранция за качеството на живот на нашите деца и бъдещите поколения.
Благодаря за вниманието.

